
XIV a. dvasinio gyvenimo nebetenkino intelektinis problemų traktavimas, to- 
dėl sustiprėjo mistinė srovė. Ėmė stiprėti individualizmas, kuriam nepakako vi- 
suotinių religinių formų ir kuris ieškojo asmeninio santykio su Dievu. Ypač svarbų 
vaidmenį vėlyvaisiais viduramžiais atliko vokiečių mistika; svarbiausias jos atsto- 
vas - mokytojas Eckhartas. Jis buvo krikščioniškojo mąstymo ir gyvenimo refor- 
matorius ir krikščioniškosios filosofijos kūrėjas Vokietijoje, pirmasis savo mintis 
ėmęs reikšti gimtąja kalba. 

Studijuodamas viduramžių vokiečių mistinę literatūrą Juozas Eretas suvokė ją 
kaip iki tol dar neįvertintą dvasios lobį. Per dvejus metus (1928-1930) jis parašė mis- 
tinės literatūros studijas apie mokytoją Eckhartą ir jo mokinius - Heinrichą Seusę 
ir Johanną Taulerį. Šiame straipsnyje aptariama paskutinė Ereto mistinės literatū- 
ros studija - „Meister Eckehartas iš Hochheimo“. 

Mokytojo Eckharto mistiniame mokyme išryškėja dvi pagrindinės ir tarpusa- 
vyje susijusios temos: sielos susivienijimas su Dievu ir Dievo gimimas žmogaus sieloje. 
Kad Dievas galėtų gimti žmogaus sieloje, ji turi apsivalyti - išsivaduoti iš visų 
vaizdinių ir sąvokų, nes tokiam gimimui reikia, kad siela nepriklausytų ne tik nuo 
išorinio pasaulio, bet ir nuo savo valios. Atsisakiusi visų vaizdinių ji visiškai susi- 
lieja su Dievybe ir taip sugrįžta į savo šaltinį. Sugrįžti į pradinę vienovę su Dievu - 
tai pagrindinis Eckharto mistinio mokymo aspektas. 


Įvadas. Johannas Eckhartas, dažniausiai vadinamas mokytoju (Meister) 
Eckhartu (1260-1328), buvo Tiuringijos vokietis, kilęs iš riterių giminės ir 
priklausęs Dominikonų ordinui. Jis dėstė Paryžiaus universitete (1302 ir 
1311 m.), o į gyvenimo pabaigą - Strasbūre ir Kelne (nuo 1314 m.). Kai ne- 
skaitė paskaitų, tada užėmė aukštas pareigas Bažnyčios hierarchijoje: buvo 
Saksonijos provincijolas, Čekijos generalinis vikaras. Prieš mirtį jis buvo ap- 
kaltintas klaidingai mokęs: kanoninis procesas pasmerkė 28 jo tezes, kurias 
Popiežiaus kongregacija pripažino eretiškomis; tačiau popiežiaus pasmerki- 
mo bulė buvo paskelbta po Eckharto mirties 1329 m. 

Eckhartas - žymiausias XIV a. vokiečių mistikos atstovas. Jo spekuliaty- 
vioji filosofija nukreipta į du objektus - Dievą ir sielą. Dievybę traktavo ab- 
strakčiai, tarsi neoplatoniškąjį Vienį, neteikdamas jam asmens bruožų: die- 

viškieji asmenys, jo požiūriu, tai tik Dievybės emanacija, ir tik pirminė, be- 
asmenė Dievybė buvo Dievo esmė arba, kaip mėgo sakyti, Jo dugnas, šalti- 
nis, šaknis, pagrindas. Sielos dugne glūdi pats Dievas ir čia siela gali Jį ste- 
bėti taip pat tiesiogiai, kaip ji stebi save. Vadinasi, yra galima mistinė kon- 
templiacija. Tam būtina sąlyga, kad siela: 1) nusigręžtų nuo daiktų ir susi- 
telktų savyje, 2) kad ji nusigręžtų net nuo savosios prigimties ir susikoncen- 
truotų savajame dugne ir 3) kad čiaji nevalingai atsiduotų veikiančiam Die- 
vui. Ne aktyviai stebėdami tai, kas yra už mūsų, o vidiniu, pasyviu susitel- 
kimu pasiekiame didžiausią pažinimą ir galime įžvelgti Dievą. Dievo įžval- 
gos padarinys yra sielos supanašėjimas su Dievu. 

Panteistinis Dievo ir sielos tapatinimas, idealistinė materialaus pasaulio 
samprata, mistinis pažinimo bei žmogaus tikslo supratimas - visos šios idė- 
jos buvo nenaujos, tačiau retai kada taip visapusiškai, kaip Eckharto filosofi- 
joje, išplėtotos. 

Profesorius dr. Juozas Eretas (1896-1984)!, rengdamasis vokiečių litera- 
tūros kursui, kurį skaitė Lietuvos universiteto Teologijos-filosofijos fakulte- 
to Filosofijos skyriuje (1922-1940), atrado, pasak jo, „neopagonistinių srovių 
(renesanso, humanizmo, klasicizmo, natūralizmo) ir jų garbintojų legionų 
taip negailestingai nustumtą vidurinių amžių dvasios lobį, kuris nėra su jo- 
kiais laikais surištas ir kuris nekeičia savo esmės ir randasi visur“ 2. Iš to 
lemtingo nusistatymo - grąžinti tai, kas buvo sąmoningai atmesta, kartu iš- 
taisyti kitų padarytą klaidą, ir atsirado jo studijos apie mokytojo Eckharto ir 
jo mokinių Taulerio ir Seuses mistinį mokymą. 

Šiame straipsnyje analizuojama J.Ereto mistinės literatūros studija - 
„Meister Eckehartas iš Hochheimo“ , aptariamos svarbiausios Eckharto kaip 
mokytojo ir pamokslininko mokymo ir mistikos temos bei jo rodomas kelias 
Dievo link, apžvelgiama J.Ereto atlikta Eckharto kalbos analizė. 


Mistinės literatūros studija: „Meister Eckehartas iš Hochheimo“. 
Per dvejus metus (1929-1930) J.Eretas parašė keturias studijas apie mistinę 
literatūrą: „Heinrichas Seuse ir Elsbieta Stagel“, „Heinrich Seuse (Suso), Jo- 


1 Apie Juozą Eretą daug sužinojome, kai 1996 m., švenčiant jo gimimo 100-ąsias metines, 
buvo organizuotos mokslinės konferencijos, paskaitos, parengti televizijos reportažai, kalbėta 
radijo laidose, pasirodė straipsnių respublikinėje spaudoje. Artėjant J.Ereto gimimo 105-ųjų 
metų jubiliejui, A.Vasiliauskienė parašė mokslinę studiją „Juozas Eretas (Joseph Ehret) Lietu- 
voje 1919-1941 „išspausdintą „Logos“ žurnale Nr. 22 (p. 137-155) ir Nr. 23 (p. 148-165). Jame 
apžvelgta J.Ereto mokslinė, pedagoginė, visuomeninė bei organizacinė veikla Lietuvoje iki 
1941 metų. Taip pat apie J.Eretą rašė ir šio straipsnio autorė žurnale „Soter“, Nr. 11, 2004. 

2J.Eretas, Heinrichas Seuse ir Elsbieta Stagel, Kaunas: Šviesa, 1929, p.VI. 

nas Tauleris iš Strassburgo“ ir „Meister Eckehartas iš Hochheimo“ . Dar vie- 
na studija „Iš mistikos istorijos“, parašyta 1928 m. ir išleista žurnale „Soter“ 
(Nr. 2), buvo kaip įvadas į studijas apie mistinę literatūrą. Šioje studijoje 
Eretas atskleidžia istoriją nuo primityviųjų tautų iki viduramžių vokiečių 
mistikos“. 

Studijai apie mokytoją Eckhartą Eretas skyrė ypač daug dėmesio, laiko 
ir kruopštaus darbo: lankėsi Eckharto gyventose vietose (Hochheime, Erfur- 
te, Strasbūre, Kelne), rinko dokumentus, susijusius su Eckharto gyvenimu ir 
jo byla, analizavo geriausių savo meto mokslininkų (Denifle'o, Grabmanno, 
Hornsteino, Haucko) veikalus. 

Šioje studijoje yra penkios dalys. Pirmoje dalyje pateikiamas mokytojo 
Eckharto gyvenimo aprašymas. Antroji dalis skirta mokytojo Eckharto bylai at- 
skleisti. Trečioje dalyje aptariami mokytojo Eckharto svarbiausieji mokslo ir 
mistikos bruožai. Ketvirtoje dalyje kalbama apie tai, kaip mokytojas Eckhar- 
tas skelbė savo mokslą (teologijos ir filosofijos profesorius, pamokslininkas, 
rašytojas ir stilistas). Būtent šioje dalyje Eretas atsiskleidžia ne tik kaip pui- 
kus vokiečių literatūros analitikas, bet ir mistinės literatūros analizės meist- 
ras. Penktoje dalyje Eretas grįžta prie svarbiausio mokytojo Eckharto gyve- 
nimo fakto, klausdamas, ar Eckhartas buvo kaltas? 

Eretas, taip ilgai analizavęs mokytojo Eckharto gyvenimą ir jo mokslą, sa- 
ko, jog Eckhartas esanti „didelė problema“. Tai patvirtina Haucko žodžiais: 
„Meister Eckehartas - didis vardas, bet ir didis klausimas. Mes jį žinome, bet 
drauge ir nežinome“*. Daug garsių mokslininkų analizavo jo mokslą; nemaža 
išleista ir išversta jo pamokslų, traktatų ir sentencijų, tačiau iki šiol abejojama 
daugelio jam priskirtų veikalų autentiškumu. Eckhartas buvo ir liko proble- 
miškas mąstytojas, kritikų įvairiai vertinamas: vieni jį giria, kiti peikia, vieni 
teisina, kiti kaltina, net nežinodami, kodėl taip daro. Toks paradoksiškumas 
sukelia dar didesnę intrigą, skatina, kad ir pro didžiausią rūką, stengtis 
įžvelgti jo asmenybės kontūrus ir jo mistinio mokslo bruožus. 

Mokytojo Eckharto veikla buvo labai plati ir įvairi. Jis dažnai buvo ren- 
kamas į aukščiausius vienuolyno postus, gabiausiems vokiečių provincijos 
studentams dėstė Bažnyčios teologiją ir tomistinę filosofiją, čia liko vietos ir 
mistikai, - bažnytinis credere (tikėti) dažnai buvo paverčiamas scire (žinoti) 
ir intellegere (suvokti), kaip darė ir scholastai. Pirmiausia Eckhartas ir buvo 
kaltinamas už tai, kad intelektines dorybes iškėlė aukščiau už moralines“. 


3 Ereto mistinės literatūros studijas, skirtas Seusei ir Tauleriui, taip pat studiją „Iš misti- 
kos istorijos“ šio straipsnio autorė analizavo žurnale „Soter“, Nr. 11, 2004. 

4J.Eretas, Meister Eckehartas iš Hochheimo, Kaunas: Šviesa, 1930, „Prakalba“. 

5 Plačiau apie tai žr. ten pat, p.7-8. 

Nuo pat jaunystės Eckhartas buvo labai originalus ir savarankiškas. 
Eretas sako, jog analizuojant jo pirmuosius veikalus, pvz., „Reden der Un- 
terscheidung; (1298 m.), jaučiamas jau susiformavusio mąstytojo stilius, pa- 
mokslinio pasaulėvaizdžio struktūra, tačiau beveik visiškai nėra citatų, nu- 
rodymų ar teiginių, remiantis kitais mistikais, vos keletas nežymių interven- 
cijų į Pseudodionisijo ir Augustino mokslą. Vėlesniuose veikaluose, atvirkš- 
čiai, mokytojas Eckhartas jau cituoja daugybę savo pirmtakų. Čia visų pir- 
ma minimas Aristotelis, scholastikos dvasios srityje turintis daugiausia nuo- 
pelnų, šalia jo - Platonas; neoplatonizmui atstovauja Proklas, o iš krikščio- 
nių aleksandriečių minimi Klemensas ir Origenas; iš Bažnyčios Tėvų daž- 
niausiai minimas Augustinas. Dažnai cituojamas Pseudodionisijas ir kartais 
Horacijus su Seneka, Boethius, Avicena ir kt. Eckhartas neužmiršta didelę 
įtaką jam turėjusių senviktoriečių Hugono ir Richardo, Petro Lombardiečio 
ir Bernardo Klerviečio, pranciškonų Aleksandro Haliečio ir Bonaventūros, 
tačiau visur remiasi savo Ordino pažibomis - Albertu Didžiuoju ir Tomu 
Akviniečiu. 

Viename šios elipsės centre stovi Tomas Akvinietis, o kitame - neopla- 
tonizmas. Pirmuoju jis rėmėsi kaip dominikonas, nes nuo 1278-1279 ir 
1286 m. Ordino kapitulų Akviniečio sistema buvo privaloma visam Ordi- 
nui, taigi ji nuo pat pradžių lėmė Eckharto studijas. Šalia Akviniečio ne ma- 
žesnė figūra išlieka Aristotelis, jį Eckhartas vadina princeps filosoforum. Prie 
antrojo elipsės centro Eckhartą traukė palinkimas į mistiškumą, kuris at- 
skleidė jam Platono išmintį, neoplatonikų slėpinį ir rengė naują susitikimą 
su Augustinu ir Pseudodionisiju. Įgytas žinias Eckhartas stengėsi sujungti 
į vieną bendrą sistemą. Tačiau scholastika liko tas nepajudinamas pamatas, 
ant kurio išaugo naujas galingas statinys, turintis savitą architektūrą - Mo- 
kytojo Eckharto mistinis mokslas. 

Dauguma vokiečių mokslininkų, ypač evangelikų, mokytoją Eckhartą 
laiko žymiausiu viduramžių mistiku ir filosofu. Jis jiems yra krikščioniškojo 
mąstymo ir gyvenimo reformatorius ir, svarbiausia, krikščioniškos filosofi- 
jos kūrėjas Vokietijoje. Tačiau Eckhartas nepasiekė savo pirmtakų aukštu- 
mos - nei Alberto Didžiojo originalumo, nei Tomo Akviniečio gilumo bei 
proto skvarbumo. Tatai patvirtina įdomus faktas - Eckhartas, kuris cituoja 
žymiausius savo amžininkus, liko jų nepastebėtas, t.y. kitų scholastų raštuo- 
sejis beveik necituojamas. Susidaro įspūdis, kad Eckhartas nebuvo savo ko- 
legų labai vertinamas, o gal net ignoruojamas. Priežastis galėjo būti ta, kad 
jis dažnai skleidė su krikščioniškąja pasaulėžiūra nelabai suderinamą moks- 
lą. Pasak Ereto, Eckhartui galima prikišti preciziškumo stoką sąvokų atžvil- 

giu, tarpusavyje prieštaraujančių dalykų gretinimą savo sistemoje. Tačiau 
visa tai negali sumenkinti jo didžiulio indėlio ne tik į scholastinę filosofiją, 
betir į visą vokiečių viduramžių literatūrą, parašytą gimtąja kalba. Eckhar- 
tas - pirmasis vokiečių filosofas, kuris savo mintis ėmė reikšti gimtąja kalba. 
Tai buvo drąsus žygdarbis, nes iki jo filosofinės mintys buvo išsakomos ir 
užrašomos lotynų kalba, vertinga dėl savo klasikinio filosofinio žodyno ir 
tradicijos suformuoto stiliaus. 

Nors mokslininkų vertinimai ir prieštaringi, tačiau mistiniu mokymu 
savojaunesniesiems Ordino nariams Eckhartas buvo tikras pavyzdys ir didi 
asmenybė. Seuse savo raštuose mokytoją Eckhartą vadina „prakilniuoju gė- 
rimu“, „saldžiuoju mokslu“, o patį mokytoją - palaimintuoju ir šventuoju. 
Savo mokytoją jis taip mylėjo, kad jį apkaltintą norėdamas apginti parašė 
„Traktatą apie Tiesą“ („Būchlein der Wahrheit“)* ir pats dėl to atsidūrė teis- 
me (nėra duomenų, kaip ši istorija baigėsi). Visuose Seuses raštuose jaučia- 
mas tiesioginis Eckharto poveikis. Kitas jaunas dominikonas Tauleris Eck- 
hartą vadina „garbiuoju mokytoju“ (ehrwirdigen Meister). Jo pamoksluose 
kartais sunku atskirti, ar viena kita mintis labiau priklauso mokytojui, ar 
mokiniui. Manoma, jog Tauleris klausė savo „garbaus mokytojo“ paskaitų 
Strasbūre. 

Mokytojo Eckharto veikla vien akademiniu dėstymu ir vienuolinių pa- 
reigų atlikimu nesiribojo. Jis sakė pamokslus ne tik savo Ordino broliams, 
seserims dominikonėms, bet ir kitiems žmonėms. (Apie 1250 m. kronikinin- 
kai priskaičiuoja daugiau kaip tūkstantį Eckharto pamokslų.) Mistinio 
mokslo skleidimas plačiai auditorijai negalėjo likti nepaliestas kokių nors 
nuolat tykančių pavojų, turint omeny, jog Eckhartas apie subtiliausius reli- 
gijos dalykus kalbėjo labai aukštu moksliniu stiliumi. Manoma, jog ne tylus 
akademinis darbas su savo Ordino jaunimu „šventąjį, aukštąjį, dieviškąjį“ 
mokytoją privedė prie jo gyvenimo katastrofos, o būtent plačiajai auditorijai 
sakomi pamokslai tapo įvairiausių priekaištų priežastimi. Atsirado žmonių, 
kurie, nesupratę didžiojo mokytojo, padarė savotiškas išvadas?. 

Nuo 1326 m. iki pat mirties mokytojas Eckhartas buvo nuolat kaltina- 
mas, vis turėjo teisintis ir laukti galutinio teismo sprendimo, kurio taip ir ne- 
išgirdo. Kai 1327 m. kovo 27 d. buvo perskaityta Eckharto mokslo pasmerki- 
mo bulė, skelbianti, kaip jis, tikro melo sugundytas, prieš šviesiai žibančią ti- 
kėjimo tiesą sėjęs erškėčius į Bažnyčios laukus, jį patį, mokytoją Eckhartą, 
įveiktą sunkiausios širdgėlos ir didžiausio nusivylimo, jau dengė žemė. 


6J.Eretas, Heinrichas Seuse (Suso), Kaunas: Šviesa, 1929, p. 34-60. 
7 Plačiau apie tai žr. J.Eretas, Meister Eckehartas.., p. 20-34. 

Mokytojo Eckharto svarbiausieji mokslo ir mistikos bruožai. Profe- 
soriui J.Eretui nebuvo lengva atskleisti svarbiausius Eckharto mokslo bruo- 
žus. Visų pirma todėl, kad daug Eckharto raštų dingo, o turimų rankraščių 
autentiškumas ne visais atžvilgiais gali būti patikrintas ir nustatytas. Antra 
vertus, ne visai aišku, kokiais rankraščiais geriausia naudotis - lotyniškais 
ar vokiškais. Dominikonų ordino mistikos išmanytojai, pavyzdžiui, Denifle 
(XIX a. pab.), pirmenybę teikia lotyniškiems tekstams. Tačiau ši nuomonė 
gali būti ne visai teisinga, turint omeny, jog Eckhartas nemaža savo veikalų 
parašė vokiškai ir būtent šie tekstai labiausiai išreiškia jo „eckhartiškąją filo- 
sofiją“, o lotyniškieji tekstai yra artimesni scholastinei minčiai. Ereto many- 
mu, norint Eckharto mokslą sujungti į pagrindines formules, geriau naudo- 
tis lotyniškąja jo terminologija, kuri dėl puikios savo tradicijos yra daug pre- 
ciziškesnė ir geriau tinkanti filosofinei minčiai reikštiš. Vokiečių kalbos pa- 
sakymai neturi didelės reikšmės, nes dauguma vokiškų terminų laikui bė- 
gant keitė ne tik savo garsinę išraišką, bet šiek tiek ir turinį. Galiausiai nei 
vien lotyniški, nei vien vokiški Eckharto tekstai nesudaro visiškai baigtos 
minčių sistemos. 

Atskleisdamas Eckharto mistinį mokslą, Eretas aptaria pagrindines te- 
mas: 

1. Dievybė (Divinitas). Dievybė yra aukščiausioji būtis (Wesen), pagrindi- 
nė visų dalykų priežastis?. Apibūdindamas Dievybę, naudojasi Heologia ne- 
gativa metodu!0. Dievybėje nėra nei valios, nei meilės, nei gėrio - jai negali- 
ma priskirti jokių predikatų. Todėl apie Dievybę daugiausia pasakome tada, 
kai tylime*!. 


S XX a. pab. Eckharto filosofijos tyrinėtojas Frankas Tobinas mano, jog sunku vienareikš- 
miškai teigti, kad vokiški Eckharto tekstai yra geresni už lotyniškus ar atvirkščiai. Jo many- 
mu, vokiečių kalba rašyti tekstai yra įdomesni ir juose netgi galima įžvelgti Eckharto poetinį 
talentą, tačiau lotyniškieji tekstai aiškiau ir tiksliau išreiškia Eckharto filosofinę mintį. (F.To- 
bin, Meister Eckhart: Thought and Language, Philadelphia: University of Pennsylvania Press, 
1986, p. 22.) 

? Eckhartas nori parodyti, kad Dievas ne turi būtį kaip sukurtos būtybės, o yra būtis, ir 
kad visos būtybės būva Dievo būtyje. 

10 Eckharto mistinės kalbos neigimo būdo pažintinė vertė kyla iš to, kadji padeda suprasti 
Dievo slėpiningumo prasmę. Dievas Eckharto kalbėsenoje yra Deus absconditus (slaptas, neži- 
nomas, slėpiningas, paslaptingas, nesuprantamas Dievas). 

1 Jeigu mes suprastume Dievą, jis būtų kažkas mažesnis už mus. Todėl Eckhartas ir duoda 
patarimą „tylėti ir neplepėti apie Dievą“. Tačiau dėl tokios Eckharto kalbėsenos jo mistinė 
mąstysena dažnai apibūdinama kaip iki galo nesuvokiama ir paradoksali. 

2. Trys Dievo asmenys. Eckhartas remiasi Plotino Trejybės metafizika: 
pats buvimas (esimas) kaip pažįstantis subjektas, kaip savęs pažinimas (ob- 
Jektas) ir kaip šio su savimi egzistuojančio santykio pažinimas (Subjekt-Ob- 
jekt-Bewusstsein), arba - Tėvas, Sūnus ir Šventoji Dvasia. Trys Dievo asme- 
nys turi vieną esmę: Tėvo ypatybė ta, kad Jis, išskyrus tik save, daugiau 
nuo nieko nepriklauso; Sūnus - nepriklauso nuo savęs, o išplaukia iš Tėvo 
amžinoje dabartyje. Tačiau tas, kuris iš kito išplaukia, yra kitoks, bet ne kas 
kita. Taigi Amžinasis Žodis, Sūnaus asmeniu ištartas, savo prigimtimi lieka 
Dievas. Tas ryšys - tai palaimintas vienas kito pažinimas, tai - Šventoji 
Dvasia. Sūnus išplaukia iš Dievo kaip pažinimas, o Šventoji Dvasia - kaip 
meilė. Iš Tėvo išplaukę Sūnus ir Šventoji Dvasia lieka viename: „šie Trys tai 
yra Vienas“. 

3. Kristologija. Dievas Tėvas tetaria vieną žodį - savo viengimį Sūnų. 
Eckhartas tvirtina, kad visa, ką Dievas davė savo viengimiui Sūnui žmogiš- 
kojoje Jo prigimtyje, Jis yra davęs ir žmogui, neišskyrus nei vienumo su Jo 
esme, nei tobulumo. Visa, ką turi dieviškoji prigimtis, visa turi ir teisingas 
bei dieviškas žmogus, todėl toks žmogus kuria tai, ką ir Dievas. 

Eckharto moksle Kristus neturi tos reikšmės, kuri paprastai Jam skiria- 
ma. Istorinę Jo reikšmę pakeičia viršistorinė: (žmogaus) siela reiškia dau- 
giau už (Kristaus) kūną. Kristus, žmonijos exemplar12, apima visa žmogiška 
ir todėl „Žmogus yra vienos dvasios su Dievu ir vieno kūno su Kristumi“ 1, 
Kristus, kaip moko Eckhartas, būtų įsikūnijęs ir be žmonijos nupuolimo, nes 
metafiziškai tai buvo būtina ir nuo amžių taip nustatyta. 

4. Kūrimas. Dievas tetaria viena - save, drauge Jis ištaria ir savo Sūnų, ir 
Šventąją Dvasią, ir visus kitus kūrinius. Dieve tėra vienas pasakymas, bet, 
kaip sako pranašas, „aš girdėjau du“ , t.y. Dievą ir kūrinius. Pasaulį ir visa, 
ką Dievas sukūrė, Jis sukūrė dabartyje. Jis kuria be pertraukos. Kūrybos ak- 
tas vyksta prieš laiką, virš laiko, be laiko. 

Visos kūrybos esmė ir tikslas yra Dievybėje; viskas Joje yra viena tiek 
savo substancija, tiek buvimu, pažinimu ir veikimu. Kitaip yra su kūrinių 
kūryba. Kūriniai nepriklauso absoliučiam vieniui, nes jie yra įvairovė, išėju- 
si iš būties. Todėl visa, kas tik yra, turi dvejopą buvimą: vieną - Amžinaja- 
me Žodyje, esantį vienovėje, ir kitą, esantį išorėje, dalykų įvairovėje. Tikro- 
vėje egzistuoja nekintamas pavidalas, tačiau išorėje regime kintamą pavida- 


12 Lot. exemplar - pavyzdys, paveikslas, atvaizdas, gyvavaizdis. 
5J.Eretas, Meister Eckehartas.., p. 38. 

1414. Dievas su kūriniais susijęs betarpiškai savo būtimi, bet joks kūrinys ne- 
gali pasiekti Kūrėjo?5. Taigi nors Dievas ir pasiekia visus dalykus, tačiau Jis 
niekada nėra jų pasiekiamas. 

5. Psichologija. Sakurdamas sielą, Dievas nuveikė esmingiausią ir die- 
viškiausią savo darbą. Jis nieko nesukūrė į save tokio panašaus kaip siela. 
Visi kiti kūriniai Jam atrodė tokie niekingi, kad Jis nepanorėjo juose būti, 
tačiau sielą Jis sukūrė tokią panašią į save, kad galėjo jai net save dovanoti. 
Siela yra Dievo namai. Dievo namai ji yra todėl, kad gali Dievą priimti; o Jį 
priimti gali todėl, kad yra Jo paveikslas. Siela yra tokia pat neišsakoma, 
kaip ir Dievas. Ji, sukurta laiko ir amžinybės ribose, didžiausiomis savo ga- 
liomis susiduria su amžinybe, o žemesnėmis - su laiku. Savo laisve ji pana- 
ši į Dievą. 

Sieloje esantys pojūčiai - tai laiptai, kuriais siela eina į pasaulį ir kuriais 
pasaulis pasiekia sielą. Be išorinių pojūčių, siela turi ir vidinius pojūčius: že- 
mesnius ir aukštesnius. Pirmiesiems priklauso suvokimas, jutimai ir geis- 
mai, o antriesiems - atmintis, protas ir valia. Siela veikia savo galiomis, o ne 
savo esme. Pačioje jos esmėje veikimo nėra. Tos galios plaukia iš jos esmės, 
tačiau sielos pagrinde viešpatauja tyla ir visiška ramybė - ten Dievas jungia- 
si su siela. 

Sieloje reikia skirti galias nuo pagrindo. Sielos pagrindas sudaro Eckharto 
mistikos mokslo esmę. Jam išreikšti Eckhartas ieško vis tikslesnių pasaky- 
mų, pvz.: der Seelengrund (sielos pagrindas), Hiitte des Geistes (dvasios trobelė), 
Herz der Seele (sielos širdis), Burg der Seele (sielos pilis) ir pan. Ta vidinė sielos 
gelmė - sielos pagrindas jungiasi su Dievo pagrindu, kuris vadinamas See- 
lenfinklein, scintilla, t.y. sielos kibirkštėle, esančia reikšmingiausia sielos esme. 
Ta sielos kibirkštėlė - reikšmingiausia sielos esmė - nėra sukurta. Ji tokia gi- 
miniška Dievui, kad nuo Jo neatskiriama. Taigi tame pagrinde, kurio nepa- 
liečia nei laikas, nei erdvė, egzistuoja Dievas visu savo dieviškumu. Tame 


4 Eckhartas traktuoja Dievo buvimą kaip priemonę begaliniam skirtingumui tarp Jo ir Jo 
kūrinių atskleisti. Tačiau Dievo buvimas parodo, kad kūriniai ir Dievas yra viena. Dievas yra 
esybė, apimanti visus esinius. Dievas yra begalinis savo paprastumu ir paprastas savo bega- 
lybe. Todėl Jis yra visur ir visur visas. Jis yra visur savo begalybe ir visur visas dėl savo pa- 
prastumo. Vienas Dievas įsilieja į visus sukurtus esinius, į jų esmes; joks kitas esinys neįsilie- 
jaį ką nors kita. Dievas yra kiekvieno daikto vidinėje tikrovėje, ir tik vidinėje tikrovėje. Eckhar- 
tas nori parodyti, kad Dievas ne turi būtį kaip sukurtos būtybės, o yra būtis, ir kad visos bū- 
tybės būva Dievo būtyje. 

15 Dievas, pasak Eckharto, yra visai nepanašus į savo kūrinius, nes Jis yra viskas ir kiek- 
vienas, o kūriniai patys savaime yra niekis (niekas). Ir kartu nėra didesnio panašumo, nes tik- 
roji kūrinių būtis yra Dievas. 

pagrinde žmogiškasis „aš“ jungiasi su dieviškuoju „aš“. Jame išsipildo visi 
žmogaus siekiai: pažinimas ir meilė, protas ir valia. Tas pagrindas yra visų 
dvasinių žmogaus galių pradinis taškas. 

Visų sielos pastangų tikslas - siekimas savojo pagrindo, kur susilieja su- 


X 


bjektas ir objektas, kur mano „aš“ susijungia su dieviškuoju „aš“, kaip lašas 
su vandenynu. Kai aš nustoju savo savojo „aš“ (asmenybės), mane užplūsta 
gyvenimo pilnatvė, pažinimas, džiaugsmas ir meilė. Aš esu Dievas Dieve*“. 
Ši dalis - Eckharto mistinio mokymo branduolys. 

6. Etika. Gera esmė yra to žmogaus, kuris siekia susivienyti su Dievu. 
Tuomet visi žmogaus darbai įgyja gėrio atspalvį. Viską lemia mūsų vidinis 
nusiteikimas: norėti veikti ir nuveikti Dievo akyse reiškia tą patį. Taigi, pasak 
Eckharto, žmogus neturėtų taip rūpintis tuo, ką daro, bet turėtų rūpintis tuo, 
koks jis turėtų būti, t.y. savo esme!", nes ne darbai žmogų kilnina, bet žmo- 
gus - darbus. 

7. Nuodėmė. Nuodėmė yra žmogaus nusigręžimas nuo viseto, t.y. nuo 
Dievo, ir atsigręžimas į įvairovę. Kiekviena nuodėmė turi šias dvi puses: 
1) atsigręžimą į tą kintantį gėrį, kurį mums siūlo pasaulis, žemiškoji mūsų 
prigimtis, nelabasis; 2) nusigręžimą nuo nekintančio gėrio. Antrojoje pusėje 
ir glūdi nuodėmės priežastis. 

Trumpai apžvelgę mokytojo Eckharto mistinio mokymo svarbiausius 
aspektus, galime atsakyti į klausimą: ar jo mistika yra etinio, ar intelektinio 
pobūdžio? Ji yra dieviškumo su žmogiškumu identifikavimas, kuriame tiek 
intelektiniai, tiek moraliniai žmogaus pradmenys jungiasi aukštesniame 
vienyje, esmėje ir yra to paties objekto malonės nušviečiami. 


Kelias Dievo link. Eckhartas nurodo pagrindinę mistinio gyvenimo 
sąlygą: apmirti pasauliui, t.y. atmesti ne tik tai, kas ateina iš pasaulio, bet ir 
savo valios troškimus. Tikrų žmogumi tampama tik išsižadant savo valios ir 
visiškai susijungiant su Dievo valia. Nėra kitos galimybės ir kito būdo gy- 
venti tikrai dvasinį gyvenimą. „Visą žmogaus tobulybę sudaro įsigyveni- 


16 Žr. J.Eretas, Meister Eckehartas.., p. 42. 

17J.Eckhart, Traktatai ir pamokslai, Vilnius: Pradai, 1998, p.12. Originalo citata: „Die Leute 
brauchen nicht soviel nachzudenken, was sie fun sollten; sie solten vielmehr bedenken, was 
sie wdren. <...> Wie heilig die Werke immer sein mėgen, so heiligen sie uns ganz und gar 
nicht, soweit sie Werke sind, sondern: soweit wir heilig sind und sein besitzen, soweit heili- 
gen wir alle unsere Werke, es sei Essen, Schlafen, Wachen oder was immer es sei“ (Meister 
Eckhart, Traktate. Lateinische Werke II. Texte und Ūbersetzungen von N.Largier. Frankfurt 
am Mein: Deutscher Klassiker Verlag, 1993, p. 342). 

mas į dieviškąją valią, t.y. norėjimas to, ko ir kaip Dievas nori“. <...> Vieš- 
pats tarė: „Niekas iš gyvųjų negali manęs regėti“, taigi žmogus, norintis re- 
gėti Dievą, turi mirti; o miręs yra tas, kuris pasauliui yra miręs, kurio neliečia 
niekas, kas yra pasaulyje“ 1š. Žmogus, įsiliejęs į dieviškąją bedugnę, išsiver- 
žia iš laiko ribų ir į visa, kas vyksta pasaulyje, jis žvelgia vienodai abejin- 
gai - ar tai būtų labai miela, ar skausminga; ar garbė, ar gėda; ar pagyrimai, 
ar šmeižtai - jis stovi lyg nepajudinamas kalnas menkam vėjeliui pučiant. 
Eckharto manymu, žmogus nieko geresnio ir negali paaukoti Dievui, kaip 
tik tokį nuo visko atsiskyrimą ir niekada prie nieko neprisirišimą. Tamsybė, 
į kurią patenka nuo visko atsiskyręs žmogus, tas dvasios nieko nežinojimas, 
yra ne kas kita, kaip neribotas gebėjimas priimti, begalinis jautrumas, imlu- 
mas, atvirumas - receptingumas (Empfūnglichkeit)*. Žmogus yra tuo laimin- 
gesnis, kuo jis receptingesnis Dievo poveikiui. Eckhartas sako, kad tokie 
žmonės dar šiame gyvenime yra palaiminti, nes jų norai visada išsipildo - 
jie sutampa su paties Dievo norais. 

Pagrindinė mistinio gyvenimo priemonė - malda. Malda yra tikriausias 
kelias į Dievą. Tačiau „apie maldą galima pasakyti tą patį, ką ir apie darbus: 
ne išorinė malda širdį daro gerą, bet gera širdis aukština ir kilnina maldą 20. 
Dievas dalyvauja visame kame, ką tik mes veikiame ar mąstome, todėl Die- 
vą reikia garbinti visur ir visada. Kas vien Dievo teieško, tas randa ir Jį patį, 
ir visa, ką tik Jis gali duoti2!. 

Kita svarbi mistinio gyvenimo priemonė - askezė22, Ji labai daug duoda 
pradedantiesiems mistinį gyvenimą. Kadangi kūnas su įvairiausiais savo 
troškimais ir aistromis nuolat kelia maištą, tai askezė yra pirmoji sielos pa- 
galbininkė kūnui nugalėti. Tačiau askezę naudoti reikia protingai. Ją naudo- 
jant žmogus turi neišsiblaškyti ir nenugrimzti nederamai veikdamas, jis turi 
įstengti laiku save sustabdyti, kad nuo išorinių dalykų gebėtų grįžti prie vi- 


18J.Eretas, Meister Eckehartas.., p. 47. 

9 Lot. receptio - priėmimas. 

20J.Eretas, Meister Eckehartas.., p. 47. Eckhartas nori atkreipti dėmesį į tai, kad kol mes 
dirbame darbus ar meldžiamės dėl Dievo ar amžinybės, kol mes esame susirūpinę koks yra 
mūsų darbų ar maldų pobūdis, mes dirbame ir meldžiamės tik išoriškai ir tuomet einame 
klaidingu keliu. Mūsų veikla ir malda išoriškai gali atrodyti tikrai pagirtina, tačiau jeigu ne- 
būsime didžios esmės, kuria yra pats Dievas, nieko gero iš to nebus. 

2 J.Eretas, Meister Eckehartas.., p. 49. 

22 Gr. askėsis - (atletų) pratimai. Tai labai griežta gyvensena, atsisakant ne tik gyvenimo 
teikiamų malonumų ir įvairiausių savo troškimų, suvaldant savo jusles ir aistras, bet taip pat 
ir sąmoningas savo kūno marinimas: pasninkavimas, miego trumpinimas, šiurkščių drabu- 
žių dėvėjimas, netgi kūno plakimas ir t.t. 

dinių, galiausiai kad Dievas, norėdamas pradėti savo išganingąjį darbą, ras- 
tų čia jau „išpurentą dirvą“. Taigi askeze žmogus yra kreipiamas į Dievą, 
rengiamas dvasiniam gyvenimui ir geriems darbams. Ji reikalinga tol, kol 
žmogus dar nejaučia Dievo dvasios veikimo savyje, t.y. kol savo viduje 
žmogus dar jaučiasi Dievui svetimas. Tačiau kai žmogus jau visiškai nusi- 
gręžia nuo išorinio pasaulio ir ima gyventi vidinį gyvenimą, jam galima pa- 
likti visas asketines pratybas. 

Askezės tikslas - ryšys su Dievu. Šiam tikslui pasiekti Eckhartas nurodo 
dar vieną priemonę - meilę. Pasak jo, „tegu neieško į Dievą kito kelio tas, 
kuris yra radęs šitą (meilės) kelią' 2. Atradus šį, dar artimesnį kelią į vieno- 
vę su Dievu, asketines pratybas galima palikti nuošaly24. Tobulas žmogus 
valgo lygiai taip pat, kaip ir pasninkautų, išorinį gerumą priima lygiai taip 
pat, kaip ir trūkumus; tokio žmogaus ir poilsis naudingesnis už bet kurio 
kito veikimą, nes Dievą labiausiai džiugina žmogaus gera valia. 

Atskleisdamas Eckharto mistinį mokymą, Eretas trumpai nusako misti- 
nio gyvenimo laipsnius: 1) Nuskaistinimas (via purgavita). Pirmojoje naujo gy- 
venimo pakopoje žmogus turėtų sekti šventais pavyzdžiais taip, kaip moky- 
damasis vaikščioti vaikas laikosi kėdžių, sienų ir t.t. Antrojoje - nebesiten- 
kindamas kad ir labai gerais išoriniais pavyzdžiais, turėtų stengtis palikti 
žmones, atsigręžti vien tik į Dievą ir semtis vien tik Jo išminties. 2) Apšvieti- 
mas (viailluminativa). Trečiojoje pakopoje žmogus atsipalaiduoja nuo pasau- 
lio vilionių ir be jokios baimės renkasi Dievo meilę ir visiškai Juo pasitiki. 
Ketvirtojoje - vis labiau įleidžia šaknis Dievo meilėje, džiaugsmingai priima 
visus nemalonumus ir skausmus. 3) Susijungimas (via unitiva). Penktojoje 
pakopoje žmogus taikiai ir ramiai gyvena su nenusakomąja Išmintimi, ilsisi 
Dievo pilnatvėje. Šeštojoje - žmogus jau visiškai išsivadavęs iš savo prigim- 
ties ir užmiršęs laikinąjį gyvenimą gyvena Dievo amžinume, -jis jau susita- 
patinęs su Dievu. Čia vyrauja ramybė ir palaima?5. 

Ekstazėje visų pirma žmogus praranda savo sielos galias ir gebėjimą 
reflektuoti tai, kas vyksta: „Dievas veikia galingai, ne pagal sielos galias, bet 
būdamas savy - dieviškai 26. Sielos valia sutampa su Dievo valia. Siela pa- 


3J.Eretas, Meister Eckehartas.., p. 50. 

24 Eckharto mokinys Tauleris meilei pirmumą suteikia ne tik askezės, bet ir pažinimo at- 
žvilgiu (žr. J.Eretas, Jonas Tauleris iš Strassburgo, Kaunas: Šviesa, 1930, p. 15). Seuse, moky- 
damas Elsbietą Stagel, pabrėžia, jog „meilės vardan geriau yra palikti net ir ekstazę, tokią, ku- 
rios buvo pagautas šv. Paulius“ (J.Eretas, Heinrichas Seuse ir Elsbieta Stagel, p. 42). 

5Plg., J.Eretas, Meister Eckehartas.., p. 51. 

26 Ten pat. 

žįsta Dievą ir jo prigimtį „visa reginčiu nežinojimu“, t.y. regi tai, kas dar 
niekada nebuvo regėta; girdi tai, kas dar niekada nebuvo skelbta, ko jokioje 
knygoje nebuvo parašyta. Šis sielos susivienijimas su Dievu arba, pasak 
Eckharto, Dievo užgimimas sieloje vyksta pačiame sielos viduje, toje proto ki- 
birkštėlėje (Finkelin der Verniiftigkeit), toje brangiausioje, kilniausioje, tyriau- 
sioje dalyje, kurią siela turi - toje didžiausioje tyloje, kurios dar niekad nėra 
įžvelgęs joks kūrinys; toje tyloje, kur sielai nebūdingas nei veiklumas, nei 
pažinimas, kur ji yra užmiršusi visas žemiškas išorines formas. Čia Dievas 
įžengia į sielą visa savo būtimi, o ne kokia nors jos dalele įsilieja į jos pagrin- 
dą. Siela, sugrįžusi į savo šaltinį, susigrąžina ir pradinę vienovę, kurioje yra 
tik nedalomas Vienis. 

Tačiau žmogus negali likti nuolatinėje ekstazės būsenoje, nes siela yra 
ne tik dvasią, bet ir kūną jungiančioji forma (Plotino būties koncepcijos at- 
garsiai). Amžinai likdama Dieve, siela nustotų formavusi kūną. „Jei siela 
nuolat regėtų Dievą, kad ir paveikslo pavidalu, ji nė už jokią kainą niekada 
nenorėtų grįžti pasaulin. Jos aukščiausioji galia trauktų žemesniąsias ir 
žmogus tegalėtų veikti dievišką darbą 77, tačiau taip atsitikti negali, nes mes 
esame atsiųsti į šį laiką, kad savo laisva valia, vedami meilės, kiltume į Die- 
vą. Dievas nenaikina mūsų prigimties, o ją tobulina, todėl siela, savo aukš- 
čiausia galia regėdama Dievą, vėliau perduodama tą, ką patyrė, žemesnio- 
sioms savo galioms, turi gebėti atskirti gėrį nuo blogio, tikra nuo netikra. 
Visas šis Dievo „pažinimas ir ragavimas“ yra tik mūsų laimės pradžia, nes 
Dievą visiškai laimėsime tik amžinybėje. „Kas yra Dievas, savy žino tas, ku- 
ris yra nuvestas į tą šviesą, t.y. į Dievą, ir kaip Jis pasireiškia Jį mylinčioje 
sieloje, tai žino vien Jo apimta siela“28. Panėšėdami į Dievą šiame gyvenime, 
galiausiai susivienysime su Juo amžinybėje. 

Mokytojo Eckharto mistiniame mokyme išryškėja dvi pagrindinės ir 
tarpusavyje susijusios temos: sielos susivienijimas su Dievu ir Dievo užgimimas 
žmogaus sieloje. Kad Dievas galėtų užgimti žmogaus sieloje, ji turi apsivaly- 
ti - išsivaduoti iš visų vaizdinių ir sąvokų, nes tokiam gimimui reikia, kad 
siela nepriklausytų ne tik nuo išorinio pasaulio, bet ir nuo savo valios. Atsi- 
sakiusi visų vaizdinių ji visiškai susilieja su Dievybe ir taip sugrįžta į savo 
šaltinį. Sugrįžti į pradinę vienovę su Dievu - tai pagrindinis Eckharto misti- 
nio mokymo aspektas. 


"Ten pat. 
28 Ten pat. 

Mokytojas Eckhartas - profesorius ir pamokslininkas. Eckhartas 
dėstė teologiją ir filosofiją. Teologiją jis dėstė pagal Petro Lombardiečio (mi- 
rusio 1164 m.) sentencijas, pateiktas garsiame jo veikale „Sententiarum libri 
IV“, kuriame kalbama apie Dievą, Jo kūrybą, nuodėmę, kristologiją, sakra- 
mentus ir t.t., remiantis Šventuoju Raštu, Bažnyčios Tėvais, ypač Šv. Augus- 
tinu, Bažnyčios susirinkimų nutarimais, Abelardo, Hugono Senviktoriečio ir 
Gratiano filosofija. Kitą profesoriaus mokslinio darbo dalį sudarė Ouestio- 
nes: guestiones disputatae (Klausimai: ginčijami klausimai) ir guestiones guodli- 
betales (laisvieji klausimai), kur jis reiškė savo mintis tiek filosofiniais, tiek 
teologiniais, kartais ir labai aktualiais scholastikos mokslininkų svarstomais 
klausimais. 

Svarbią vietą Eckharto mokslinėje veikloje užima Collationes (Rinkinys). 
Savo akademinio pobūdžio paskaitose Eckhartas yra toks pat scholastas, 
kaip ir kiti, toks pat mistikas, kaip ir Albertas Didysis ir Tomas Akvinietis, 
nes tradicinės akademinio mokslo skelbimo formos neleido jam pateikti sa- 
vo individualaus mąstymo šioje srityje. Collationes srityje jau aptinkama 
daug daugiau individualumo, originalumo ir laisvumo. Popietiniuose po- 
kalbiuose Eckhartas jautėsi tikrai nevaržomas ir turėjo gerą progą laisvai ir 
aiškiai reikšti savo mistinio mokslo pagrindines idėjas ir mintis. Didžiausią 
auditorijos dalį sudarė moterys, kurių dvasingumui ugdyti dažnai buvo sa- 
komos konferencijos. Dar į platesnį klausytojų ratą savo Ordino bažnyčioje jis 
kreipėsi pamokslais. 

Pirminės Eckharto konferencijų bei pamokslų formos atstatyti negali- 
ma, nes nėra originalo, - Eckhartas teksto nerašydavo, turėdavo trumpą lo- 
tynišką konspektą, pagal kurį ir kalbėdavo, prisitaikydamas prie vietos ir 
laiko sąlygų, prie savo auditorijos išsilavinimo bei dvasinio lygio. Eretas sa- 
ko, kad sprendžiant iš konspektų pamokslų turinys buvo toks, jog tik gero 
išsilavinimo ir stipraus nuovokumo klausytojai gebėdavo visiškai suprasti 
Eckhartą, kuris ir pats dažnai abejodavo, ar visi klausytojai bus tinkamai jį 
supratę. Vis dėlto, pasak Bernardo McGinno, žymusis Dominikonų ordino 
magistras (t.y. viršininkas) buvo kartu ir dvasinis mokytojas arba gyvenimo 
mokytojas??. 

Pagrindinė Eckharto pamokslų tema - mistinė vienybė. Jis kalba apie sie- 
los susijungimą su Dievu, Jo užgimimą sieloje, tačiau dažnai mini ir Švč. 
Trejybę, Mariją ir šventuosius, pagundas, nuodėmes, atgailą ir Dievo teikia- 


2B.McGinn, The Mystical Thought of Meister Eckhart, New York: A Herder and Herder 
Book, 2001, p.1. 

mas malones - temas, kurios išplaukia iš sielos santykio su Dievu. Mistiškąjį 
slėpinį jis stengiasi atskleisti vis naujais žodžiais, naujais pasakymais, origi- 
nalesniais palyginimais. Tačiau, Ereto nuomone, tai, kas atrodo didinga ir 
girtina filologams, ne visuomet taip atrodo teologams. Filologai pirmiausia 
atkreipia dėmesį į tai, jog Eckhartas scholastikos mokslą perteikia labai ori- 
ginalia ir individualia kalbėsena, pavyzdžiui, nevengia paradoksų, netgi 
kiek galėdamas juos akcentuoja. Tai buvo viena iš priežasčių, dėl kurios jis 
liko nesuprastas menkos nuovokos klausytojų ir net savo kolegų - teologų. 
Nusiteikimą aitrino dar ir tai, kad jis savo pamokslus sakė ne lotynų, turin- 
čia geriausią teologinį ir filosofinį žodyną, o vokiečių kalba, neturinčia jokio 
filosofinio žodyno, nei stilistikos. Todėl paties Eckharto įvestus naujus ter- 
minus ir sąvokas kiekvienas klausytojas galėjo interpretuoti savaip??. Taigi 
aišku, kodėl mokytojas Eckhartas galiausiai tapo inkvizicijos auka. 

Eckhartas turėjo dar vieną pomėgį - visu akademiniu griežtumu pa- 
moksluose analizuoti mokslo klausimus. Galima daryti išvadą, kad jis savo 
pamokslais kreipėsi ne į visą auditoriją, bet į mažumą - tik į dvasios aristo- 
kratus, tuo nusikalsdamas bendrai priimtai taisyklei, kad pamokslininkas 
turi taip kalbėti, jog ir mažiausiai išsilavinęs klausytojas galėtų jį suprasti. 
Šis Eckharto bruožas buvo laikomas savotišku jo išdidumo ženklu. 

Klausytojų išsilavinimas buvo būtinas, nes Eckhartas, kalbėdamas apie 
abstrakčius mistikos dalykus, nedarė savo klausytojams jokių nuolaidų, taip 
pat nedarė ir jokių praktinių išvadų. Tonas, kuriuo Eckhartas dėstė savo 
doktriną, taip pat nebuvo labai patrauklus, - dažniausiai šaltas ir kategoriš- 
kas. Tarsi jis nieko nepriimdavo į savo širdį, ko nebuvo perleidęs per savo 
protą. Jis buvo apdovanotas tokia jėga, kuri apsaugojo jo protą nuo nereika- 
lingų afektų, nuotaikų ir jausmingumo. 


Eckharto kalbos analizė3!. Kalba yra menkas įrankis mistinei patirčiai 
atskleisti. Mistikai, pasak Underhillo, savo srities „dvasios pionieriai“32, nė- 
ra linkę daug kalbėti. Dažniausiai jie tai daro tik kitų skatinami arba, kaip 


30 Kaip pavyzdį Eretas pateikia Eckharto pamokslą „Intravit Jesus in guoddam castel- 
lum...“. (Fr.Pfeifer, Meister Eckehart, transl. by C. de B.Evans, London: J.M.Watkins, Vol. I, 
1924, Predigt VIII, p. 47, Meister Eckhart, Predigten. Werke I, Texte und Ūbersetzungenvon 
J.Ouint, hrsg. von N.Largier, Frankfurt am Mein: Deutscher Klassiker Verlag, 1993, Predigt 2, 
p. 36), kur kalbama apie „Sielos pilį“. Plg., J.Eretas, Meister Eckehartas.., p. 70-73. 

31 Vėliau šis Ereto studijos apie Eckhartą skyrius kaip atskira studija buvo išspausdintas 
žurnale „Athenaeum“, 1930, Nr. 2, pavadintas „Mistikų kalba ir stilius“. 

32 E.Underhill, Mysticism, New York: The Macmillan Company, 1960, p. 4. 


*15 JUOZAS ERETAS APIE MOKYTOJO ECKHARTO MISTINĮ MOKYMĄ 111 


jie patys kartais prisipažįsta, savo vidinio balso liepiami. Tačiau tokiais at- 
vejais jie labai šykšti žodžių, nesirūpina jų stiliumi ir apskritai niekaip ne- 
gražina savo kalbos, kuri, kaip jie sutartinai teigia, esanti per daug menkas 
įrankis tokiems nepaprastai dideliems ir svarbiems mistiniams išgyveni- 
mams reikšti. Mistikai visais laikais pripažino, jog šiuo atveju geriau tylėti, 
negu kalbėti. 

Norėdami kokiu nors būdu prabilti, mistikai atsiduria tikrai keblioje pa- 
dėtyje: kaip ir kokia kalba jie gali prabilti? Ar taip ir tokia kalba, kokia skamba 
jų širdyse verbum internum (vidaus žodis)? Kokia gi toji kalba? Į tą klausimą 
daugelis mistikų nesugeba atsakyti, nes jie žino, jog idealiam žodžiui reikia ir 
idealaus klausytojo, kuriuo, visų pirma, turi būti jie patys. Kita vertus, neaiš- 
ku, kaip tas žodis bus išgirstas ir suvoktas, kai bus pasakytas. Pagaliau, nusi- 
teikę prabilti, jie vėl atsiduria ties alternatyva, būtent, ar tai daryti specialia 
bažnytine ar savo kasdienine tautos kalba? Vieniems mistikams atrodo, jog 
temos subtilumas diktuoja rinktis bažnytinę kalbą dėl savo garbingos tradi- 
cijos, dėl simbolinio paslaptingumo. Jų manymu, kalba, vartojama religi- 
niam kultui, tarsi turi platesnes galimybes išreikšti visokį religijoje pasitai- 
kantį niuansą. Kitiems mistikams patrauklesnė yra gimtoji kalba su savo 
įgimta tarme ir pasaulėjauta, kuria galima nesunkiai atskleisti net intymiau- 
sius savo jausmus ir išgyvenimus. 

Eckhartą šie sunkumai mažiausiai vargino. Jį Eretas priskiria tai mistikų 
mažumai, kurie drąsiai kalbėjo savo gimtąja kalba. Be to, žinant Eckharto 
gyvenimo istoriją, galima teigti, jog jis veikiau kalbėjo per daug, negu per 
mažai. Už tai filologai jį giria, o teologai randa prie ko prikibti, tačiau ir vie- 
ni, ir kiti jį laiko didžiu kalbos ir stiliaus meistru. 

Eretas, pateikdamas įvairių autorių atsiliepimus apie Eckhartą ir jo kal- 
bos stilių, jų nekomentuoja?s. Jis siūlo patiems perskaityti bent puslapį ir dar 


33 Pateiksime keletą pavyzdžių: Pregeris (Geschichte der deutschen Mystik im Mittelalter II) jį 
laiko spekuliatyvaus mąstymo meistru. Biittneris (Eckehartausgabe I, p. IV) - vokiečių prozos 
kūrėju. Jo manymu, Eckhartui kalbos išraiška gali prilygti tik Goethe. Landaueris (Meister Ec- 
keharts mystische Schriften, 7) taip pat tvirtina, kad Eckhartas yra vokiečių mokslinės prozos 
kūrėjas ir vienas didžiausių jos meistrų. Pasak jo, Eckhartas rašo taip, tartum kalbėtų. Jo sti- 
lius visuomet labai asmeniškas. Spekuliatyvinei jo kalbai netrūksta ir jausmingumo, tačiau jis 
niekuomet nepraranda ir blaivumo, net tuomet, kai giliai pasineria į neišmatuojamas misti- 
kos gelmes. Kas mums atrodo toli, jis priartina, o kas mums atrodo taip artima ir paprasta, 
nuo mūsų nustumia tolyn, panaikindamas buvusias ir sukurdamas naujas problemas. Lan- 
daueris Eckhartą laiko poetu, nes jis siekia nepasiekiamų aukštumų; jo kūryboje viskas spal- 
vinga, gyva ir natūralu. Hauckas (Kirchengeschichte Deutschlands, V, 353) atkreipia dėmesį į tai, 
kad būtent Eckhartas atrado ir savo pamoksluose pritaikė vokiečių kalbą (ir dėl to jis vertas 
nepaprasto pagyrimo), kuri iš tiesų tiko tiek poezijai, tiek didaktikai, nors daugelis jo amži- 

keletą eilučių kokio nors Eckharto pamokslo iš Pfeiferio leidinio, kuriuo 
Eretas rėmėsi ir iš kurio visą laiką citavo, ir įsitikinti, kad į skaitytoją praby- 
la tikrai didi asmenybė, turinti savo originalų stilių. 

Eckhartas kalbos atžvilgiu nieko nekopijavo, nors jam tikrai teko studi- 
juoti retoriką ir jis puikiai išmanė visas iškalbos formas: genus dicendi tenue 
(apie paprastąjį stilių), genus dicendi temperatum (apie gražesnįjį stilių) ir ge- 
nus dicendi sublime (apie patetiškąjį stilių). Eckharto stilius iš tiesų buvo jo 
dvasinio pasaulio savitumas, tačiau nors Eckharto stilius buvo originalus ir 
individualus, Eretas jį analizuoja remdamasis klasikine kalbos stiliaus siste- 
ma. Savo literatūrinėje analizėje jis išskiria keletą svarbių Eckharto kalbos 
požymių: abstraktiškumą, dinamiškumą, optiškumą; aprašo pagrindines 
stilistines priemones - tropus (palyginimai, personifikacija), figūras (grama- 
tinės figūros, paklausimai, pakartojimai) ir retorines figūras (epitetai, grada- 
cija, antitezė, paradoksas, hiperbolė). 

Abstraktiškumą Eretas laiko svarbiausia Eckharto kalbos ypatybe, į kurią 
ne kiekvienas Eckharto raštų tyrinėtojas atkreipia akis, nors ją padiktuoja 
pati unio mystica (mistinės vienybės) tema. Šią temą - sielos susijungimą su 
Dievu, kuri yra daugiau nei filosofinė problema (tai patirtis, išgyvenimas), 
Eckhartas paverčia pagrindiniu pažinimo objektu ir bando ją gvildenti spe- 
kuliatyviuoju būdus“. 

Kitą svarbią Eckharto kalbos ypatybę - dinamiškumą padiktuoja via mys- 
tika (mistinio kelio) tema. Kilimui iš Dievo ir grįžimui atgal į Jį išreikšti siūlomi 
veiksmažodžiai, reiškiantys tekėjimą, siūbavimą, bėgimą, ėjimą, traukimą, 
veržimąsi. Kalba, pagrįsta kilimu ir plaukimu, buvo tolima statiškumui, ji len- 
gva, gyva, ritminga. 

Optiškumą Eretas išskiria atkreipdamas dėmesį į tą Eckharto kalboje var- 
tojamą žodžių grupę, kur kalbama apie šviesą ir jos reiškinius. Neoplatoni- 


ninkų nesugebėjo tinkamai šia kalba naudotis. Eckharto kalbos stilius toks natūralus, o kalba 
tokia sklandi, jog nėra skaitytojo, kuris nepatirtų malonumo skaitydamas jo raštus. Eckhartas 
rašydamas tarsi gyvai kalba, visi jo posakiai labai aiškūs, kiekvienas žodis - tarsi naujas pa- 
lyginimas, todėl jis neapsunkina skaitytojo ilgais ir nuobodžiais išvedžiojimais. Jo mintis tar- 
si gesina troškulį kaip tyras šaltinio vanduo. Hauko nuomonę patvirtina ir ją pratęsia Engelis 
(Deutsche Stilkunst). Jo manymu, Eckharto kalba savo grynumu primena klasikinių graikų fi- 
losofų kalbą, sakinių struktūra savo aiškumu ir sklandumu - prancūzų, o minčių raiška savo 
drąsumu - vokiečių filosofų kalbą. 
Plačiau apie įvairių kritikų atsiliepimus žr. J.Eretas, Meister Eckehartas.., p. 86-88. 

34 Fr.Pfeifer, Meister Eckehart... 

35 Toks mąstymo procesas rodo, jog Eckhartas ištikimai sekė scholastika. Unio mystica pa- 
slaptingumą jis bandė paaiškinti, remdamasis protu. 

kai teigia ir taip mano Eckhartas, jog būčiai būdinga šviesos prigimtis, kurios 
esmė yra spinduliavimas. Iš būties kylantys pavidalai yra tarsi būties spindu- 
liai arba, taikant kitą paprastai vartojamą metaforą, - jos emanacija?36. Ma- 
žiausiai šviesos turi labiausiai nutolęs nuo Vienio materijos pasaulis. Visi šio 
gyvenimo reiškiniai atrodo lyg aptemę. Juo aukščiau kylame Vienio link, 
juo labiau nyksta šešėliai ir ryškėja dieviškoji šviesa. Goetliches Licht atsispindi 
ir Eckharto terminologijoje, kur galima aptikti ne tik teigiamų, bet ir neigia- 
mų apibrėžimų. Dažnai Eckhartas Dievybę apibrėžia kaip dunsterheit, t.y. 
žmogaus protui neprieinama ir neišaiškinama tamsybe??. 

Eckhartas ir sielos esmę aiškina optinio pobūdžio terminais. Sielos vidų, 
pačią esmingiausiąją jos dalį, pagal lotynų kalbos scintillas, jis vadina der 
Eunke, t.y. „kibirkštėle“, kuri turi tą pačią dieviškosios šviesos prigimtį. 

Ereto manymu, Eckharto pamėgtas optiškumas išryškėja kaip svarbus 
mistinės kalbos bruožas dar ir dėl to, jog atsveria akustinių terminų trūku- 
mą. Akustika mistinėje srityje neturi jokios arba netgi neigiamą reikšmę, nes 
mistinis procesas vyksta visiškoje tyloje, be jokių garsų, todėl didesnė reikš- 
mė čia suteikiama regėjimui“?. 

Eckhartas - tipiškas „gotiškosios dvasios“ žmogus. Jo mąstymo, troški- 
mų irjausmų linijos kyla aukštyn į vis grynesnes sferas, kol galiausiai pasie- 
kia pradžių pradžią. Apskritai „gotiškoji dvasia“ pasireiškė didingo grožio 
kūriniais: gotiškosios katedros arba scholastikų Summos, kurios, sudaryda- 
mos universalijų hierarchiją, kėlė mintį į amžinąjį Dievą. Šią dvasią atspindi 
ir Eckharto kalba, kur nė kiek nesirūpinama, ar jos vertikalioji forma atitin- 
ka žemiškąjį protą, t.y. tinka horizontaliosios krypties gyvenimui, ar ne, bet 
nesulaikomai vis kylama aukštyn. Vienas šios dvasios reiškimosi įrodymų - 
dažnai Eckharto vartojamas laipsniavimas, kur žemė Eckhartui yra gradus po- 
sitivus, o Dievas - gradus superlativus. Eckhartas savo kalboje visą dėmesį su- 
telkia į gradus superlativus sritį, o gradus positivus, kuris žymi tik starto liniją, 
arba gradus comparativus - tarpinis laipsnis, kuris krypsta aukštyn ir panei- 
gia žemesnįjį laipsnį, jam visai nerūpi. Ereto manymu, „tas aukščiausiojo 


36 Lot. emanatio - ištekėjimas, išsiliejimas, išspinduliavimas. 

37 Čia Eckhartas seka Pseudodionisijų. W.T.Stace sako, jog Pseudodionisijus tamsos meta- 
fora nusako Dievo slėpiningumą. Žr. W.T.Stace, The Teachings of the Mystics, New York: 
Mentor Book, 1960, p. 135-138. Apie tai, kas yra Dievybės tamsa, žr. Dionysiusthe Areopagite 
on the Divine Names and the Mystical Theology, transl. By Rolt C.E., New York: The Macmillan 
Company, 1957, p. 191-194. 

38 Lot. scintilla - kibirkštis, žiežirba. 

39 Žr. J.Eretas, Meister Eckehartas.., p. 94-95. 

laipsnio pamėgimas dažnai suerzina ir sukelia pasipriešinimą“ *0. Po kiek- 
vieno grūdus comparativus - krypties aukštyn ir gradus superlativus - staigaus 
kilimo aukštyn - kalba turi nusileisti į savo normalią gradus positivus liniją, 
nes, priešingai, iškrypstama iš natūralaus kalbos vyksmo. Tačiau Eckhartas 
dažnai savo kalbą plėtoja tik vertikalia kryptimi, pamiršdamas grįžti atgal. 
Kadangi Eckharto kalba turi tik vieną kryptį - aukštyn, tai jo kalbos stiliuje 
nesunku įžvelgti suabsoliutinimo ir padidinimo tendenciją. Eckharto pamėgti 
paradoksai ne tik išjudindavo auditoriją, bet dažnai ir išgąsdindavo. Jis pats 
prisipažįsta, kad daug kur jo kalba Iautet gar wunderlich (skamba visiškai 
keistai)*!. Taigi Eckhartas jautė ir vėliau pripažino, kad jo kalbos emfatišku- 
mas ir paradoksiškumas buvo daugelio nesusipratimų priežastis. 

Trumpai apibendrinant Ereto atliktą Eckharto kalbos analizę galima 
teigti, jog Eckharto nuopelnai vokiečių kalbai buvo labai dideli. Eckhartas 
laikomas vienu pirmųjų vokiečių mokslinės kalbos kūrėjų, nes pirmasis pra- 
dėjo rašyti teologiniais ir filosofiniais klausimais ne lotynų, bet vokiečių kal- 
ba. Eckharto kūrybos dėka susiformavo lankstesnė vokiečių kalbos sintaksė 
ir išraiškingesnė stilistika. Be to, jo žodynas buvo paimtas kaip pamatas vė- 
lesnėje leksikos kūryboje. Taigi su pagarba jam lenkiasi jo tyrinėtojai ir skai- 
tytojai. 


Išvados. 1. Juozas Eretas parašė mistinės literatūros studijas (1928-- 
1930), skirtas mokytojui Johannui Eckhartui ir jo mokiniams - Heinrichui 
Seusei ir Johanui Tauleriui. Šiame straipsnyje aptariama paskutinė Ereto 
mistinės literatūros studija - Meister Eckehartas iš Hochheimo. 

2. Eretas pabrėžia, jog mokytojas Eckhartas yra žymiausias viduramžių 
mistikas ir filosofas. Būdamas krikščioniškojo mąstymo ir gyvenimo refor- 
matorius ir krikščioniškosios filosofijos kūrėjas Vokietijoje, jis pirmasis savo 
mintis ėmė reikšti gimtąja kalba. Eckhartas savo filosofijoje rėmėsi didžiai- 
siais Dominikonų ordino scholastais - Albertu Didžiuoju ir Tomu Akvinie- 
čiu, tačiau pirmenybę teikė ne aristoteliškajai, o platoniškajai, idealistinei 
tradicijai. 

3. Ereto manymu, Eckharto pagrindinis mistinio mokymo aspektas yra 
sugrįžimas į pradinę vienovę su Dievu; jo gvildentos pagrindinės temos - sielos 
susivienijimas su Dievu ir Dievo užgimimas žmogaus sieloje. Eckharto mistinia- 


40 Žr. ten pat, p. 115. 
*1 Fr.Pfeifer, Meister Eckhart (1924), Predigt LXXXII, p. 263,32, Meister Eckhart, Werke 
1 (1993), Predigt 8, p. 100. 

me mokyme šios abi temos tarpusavyje yra glaudžiai susijusios. Kad Dievas 
užgimtų žmogaus sieloje, ji turi apsivalyti - išsivaduoti iš visų vaizdinių ir 
sąvokų, nes šiam gimimui būtinai reikia laisvos sielos, nepriklausomos ne 
tik nuo išorinio pasaulio, bet ir nuo savo valios. Norint priimti Dievą, esantį 
virš visų formų ir vaizdinių, reikia atsisakyti visų kūrinio nuostatų į dieviš- 
kumą. Tai galima pasiekti tik pasiaukojama meile, kurios dėka dieviškasis 
pasaulis persmelkia šį pasaulį. Išsivadavusi iš visų vaizdinių ir susiliejusi su 
Dievybe, siela sugrįžta į savo šaltinį. 

4. Trumpas Eckharto mokslinės veiklos apibendrinimas remiantis Eretu: 
Eckhartas dėstė teologiją ir filosofiją. Kitą profesoriaus mokslinio darbo dalį 
sudarė Ovestiones: guestiones disputatae ir guestiones guodlibetales pavidalu, 
kur jis reiškė savo mintis tiek filosofiniais, tiek teologiniais, kartais ir labai 
aktualiais scholastikos mokslininkų svarstomais klausimais. Svarbią vietą 
Eckharto mokslinėje veikloje užima Collationes. Čia aptinkama daug indivi- 
dualumo, originalumo ir laisvumo. Pagrindinė Eckharto pamokslų tema - 
mistinė vienovė. 

5. Eckharto kalbos stiliuje Eretas įžvelgia suabsoliutinimo ir padidinimo 
tendenciją, nes jo kalba turi tik vieną kryptį - aukštyn. Eckharto kalboje vy- 
rauja hiperbolė, antitezė, paradoksas, laipsniavimas, palyginimai, personifi- 
kacija, abstraktiškumas. 

JUOZAS ERETAS ON THE MYSTICAL TEACHING OF 
MEISTER ECKHART 


Bronė Gudaitytė 
Summary 


Only intellectual consideration of problems did not satisfy the spiritual life of 
the 14 c. and thus the mystical stream of thought became stronger. Individualism 
which was not satisfied only with commonly accepted forms of religion and sought 
a personal relationship with God increased. German mysticism played a particular- 
ly important role in the late Middle Ages. Its most prominent representative was 
Meister Eckhart. He was a reformer of Christian thinking and life and the founder 
of Christian philosophy in Germany. He was the first one to express his thoughts in 
the German language in written form. 

During his studies of medieval German mystical literature Juozas Eretas regar- 
dedit as a not yet discovered spiritual treasure. In the two-year period (1928-1930) 
he wrote studies on Meister Eckhart and his disciples - Heinrich Seuse and Johan- 
nes Tauler. This article discusses Eretas's last study on mystical literature - „Meis- 
ter Eckhart from Hochheim“. 

There are two main and mutually interrelated themes in the teachings of Meis- 
ter Eckhart, i.e. the unification of the human soul with God and the birth of God in 
it. So that God may be born in the human soul, it has to be purified from every ima- 
geand concept. Only then can it be freed from both the external world and the per- 
son's own will. After achieving this, it merges completely with the Divine and thus 
comes back to its original source. Such a coming back to the original unity with 
God is the main aspect of the mystical teachings of Meister Eckhart. 


